יהודה פוליקר באלבום "מוזיאון החלומות"
יהודה פוליקר באלבום חדש: "מוזיאון החלומות"
יהודה פוליקר מוציא את אלבומו החדש "מוזיאון החלומות". האזינו ממנו לשיר הנושא ולשני שירים חדשים בהשמעת בכורה: "טבע מתחלף" ו"רוקנ'רול" על הגעתו לתל אביב בסוף שנות ה-70'. "המוזיאון הפנימי הזה תלוי ביחסים ובקשר להשראה, וביכולת של כל אחד מאיתנו לקחת את היצירה שלו למקום שמתגשם", אומר פוליקר, "אני מרגיש שהצלחתי להיכנס למוזיאון הזה ולצאת ממנו עם הגשמה"
אסף נבו | mako | פורסם 10/03/14 11:41
חזק ברוקנ'רול. יהודה פוליקר | צילום: אילן בשור
יהודה פוליקר חוזר בגדול לרוקנ'רול באלבום החדש "מוזיאון החלומות" שייצא רשמית מחר (שלישי). היום יכולים גולשי mako להאזין מתוכו לשיר הנושא "מוזיאון החלומות" שיוצא כסינגל, ולשני שירים נוספים בהשמעת בכורה: "טבע מתחלף", ו"רוקנ'רול", שמדבר על פוליקר עצמו בסוף שנות ה-70' כשעזב את הבית הבטוח בקריות ואת החבר'ה מלהקת "בנזין" ועבר לתל אביב כדי להיות הגיטריסט של צביקה פיק.
באלבום החדש "מוזיאון החלומות" 13 שירים, מתוכם כבר יצאו הסינגלים "שחמט" (למילותיו של חנוך לוין), ו"כמעט כבר נוגע". פוליקר אחראי לכל הלחנים ולמרבית הטקסטים. את ההפקה המוזיקלית יצר עם רונן הילל. באלבום מחבר פוליקר את קצוות הקריירה שלו - מהרוקנ'רול של "בנזין" ועד הבוזוקי היווני. פוליקר גם צייר את עטיפת האלבום.
"המוזיאון הפנימי הזה כולו תלוי ביחסים, ובקשר להשראה, וליכולת של כל אחד מאיתנו לקחת את היצירה שלו למקום שכן מתגשם", אומר יהודה פוליקר, "אני מרגיש שהצלחתי להיכנס למוזיאון הזה ולצאת ממנו עם הגשמה".
יהודה פוליקר ייצא למופע חדש בעקבות האלבום, שייקרא גם הוא "מוזיאון החלומות". סיבוב ההופעות ייפתח ב-24.5 ב"קונכייה" בבאר שבע ויגיע ב-31 במאי לאמפי קיסריה.
"מוזיאון החלומות"
"במוזיאון החלומות שלעולם לא מתגשמים, מבטים מצוירים נולדים מבפנים, בתוך מציאות אחרת מכאן, דקות הן שעות ימים הם שנים / היופי זוהר מעל כל כיעור, ברווזון מכוער הופך לברבור, הדחף עולה בי מציף ומכוון, בצבעים נקיים ובאור שקורן / את באה אליי יוצרת אותי, נוצרת ממני בצלמי ודמותי, בסיר של מרק או שיר נפש שפוכה, על כן של ציור או בגיטרה בוכה / רק איתך אני חופשי איתך אני יכול, איתך אני אני איתך אני הכול, את כל מה שאני את כל מה שאנחנו, משתקפים זה בזו בכל מה ששלחנו / המילים שתלחשי לי גלגל הצלה, הגלים שתסערי הם ים בטלטלה, רק איתך אני חופשי איתך אני יכול, איתך אני הכול / את נותנת בראש מגלה לי דברים, את הכוח שלי ששורד מול זרים, את ואני זו התמונה והמסגרת, את הקשר שלי לעולמות האחרים".
"רוקנ'רול"
"בגיל שלושים ושתיים הוא אוסף דברים לתיק, את מברשת השיניים ואת הכעס המעיק, מחזיק את הגיטרה מביט קצת מסביב, הילדות נשארת כאן הוא עובר לתל אביב / יש לו סיטרואן טרנטה משנות השישים
ששופכת שמן ונתקעת בכבישים, הוא לא יודע מה יהיה ואיפה הוא ישן, הוא נוסע לנגן עם הזמר המפורסם / תל אביב היא רוקנרול הכול פתוח ורועש, מרגיש כמו חוץ לארץ הוא נורא מתרגש, אין לו כסף חברים מרגיש תמיד אשם, אבל הוא לא יוותר על החלום שמתגשם / ישן במכונית שוטרים באים לבדוק, ערפל הלילה מתפזר באור הבוקר המתוק, נפתחת לו הדלת הוא יגיע רחוק / ובין לבין הוא יושב על הספסל מול הים, רידינג מעשנת והחושך קם, אנשים יוצאים מהחורים לחפש הפתעות, אולי הלילה עוד יקרו לו ניסים ונפלאות / תל אביב היא רוקנרול הכול פתוח ורועש, מרגיש כמו חוץ לארץ הוא נורא מתרגש".
"טבע מתחלף"
"באתי לעולם בלי להבין דבר, הבית הקטן היה רדוף עבר, אבא מחבק אימא רחוקה, עטפו אותי באהבה סדוקה / נשארתי ילד בגוף של איש, חולם ומנותק יודע להרגיש, הזהות לקחה כיוון ברור מוחלט, המילים כבר לא נחנקות בכל משפט / היופי טבע מתחלף, האור נשבר על צל חולף, אני הולך עם מה שיש, מופתע ומתעקש, נלחם לא מתייאש, לא , אני כבר לא מתבייש / החיים הם שיר הם זמן אויר, יפים כל כך ואין להם מחיר, פיקדון נפלא אותו אחזיר, בערב קיץ חם או יום סגריר / בינתיים הקומקום רותח ונרגע, אני מכין קפה אתה פורס עוגה, ברדיו חדשות אתה מצחיק נורא, אנחנו שנינו באותה סירה".
עטיפת האלבום "מוזיאון החלומות", אותה צייר יהודה פוליקר | תמונת AVI: יהודה פוליקר
תגיות: אלבום יהודה פוליקר רונן הלל רוק רוקנ'רול